Gaideliai - Vikipedija

# Gaideliai

### Straipsnis iš Vikipedijos, laisvosios enciklopedijos.

Gaideliai
[[Image:|270px]]
Artimiausias miestas |
Savivaldybė | Šilutės rajonas
Seniūnija | Šilutės seniūnija, Juknaičių seniūnija
Gyventojų skaičius | 341 (2001 m.)

Gaideliai (vok. Gaidellen) – kaimas Šilutės raj. sav. teritorijoje, 5 km į pietus nuo Šilutės, prie geležinkelio Pagėgiai-Šilutė, abipus kelio Jurbarkas-Šilutė; iš šiaurės rytų prieina Gaidelių miškas.

Gaideliai ribojasi su Kirlikų, Pagrynių, Vileikių, Užlieknių (visi Šilutės seniūnijoje), Vyžių, Juknaičių (abu Juknaičių seniūnijoje) kaimais.

Šilutės seniūnijos Gaidelių kaime yra parduotuvė, ketverios evangelikų liuteronų senosios kapinės (1997 m. įtrauktos į Lietuvos Respublikos kultūros paveldo registrą).

Juknaičių seniūnijos Gaidelių kaime yra kapinynas (X-XI a.), gynybinis įtvirtinimas (dar vadinami švedų pylimais), evangelikų liuteronų senosios kapinės (1997 įtrauktos į Lietuvos Respublikos kultūros paveldo registrą), žvyro ir smėlio karjerai.

## [taisyti] Istorija

Manoma, kad Gaidelių kaimo pavadinimas kilęs nuo Rusnės evangeliko liuterono kunigo Mykolo Gaidžio (1632-1689), kuris 1684, šioje vietovėje gavęs žemės, įkūrė sodybą, pavardės. 1792 Gaideliuose gyveno 5 valstiečių kulmininkų šeimos. XX a. pirmoje pusėje kaimas buvo išsibarstęs vienkiemiais 4×4 km plote, veikė du vėjo malūnai. Gaideliai buvo valsčiaus centras, priklausė Verdainės parapijai. 1910 gyveno 896, 1925 – 882 gyventojai.

Šiaurinėje kaimo dalyje 1816 pastatytas mokyklai molinis pastatas, 1821 pradėjo veiklą pradinė mokykla (viena klasė, vienas mokytojas). 1868 pastatytas plytinis mokyklos priestatas ir kluonas. 1871 veikė dvi klasės. 1933/1934 dirbo du mokytojai, mokėsi 82 mokiniai. II-ojo pasaulinio karo metais Gaidelių pradinė mokykla buvo paversta karo ligonine.

Po II pasaulinio karo Gaidelių kaime iš esmės pasikeitė gyventojai; šiaurinė kaimo dalis (kuri nuo 1997 yra Šilutės seniūnijoje) priskirta Jonaičių, pietinė – Juknaičių apylinkėm.

Šilutės seniūnijoje esančiame Gaidelių kaime 1946, buvusiame mokyklos pastate, vėl įkurta pradinė mokykla. 1955 atidaryta Gaidelių jaunimo septynmetė vakarinė mokykla. Nuo 1975 Gaideliai buvo Šilutės tarybinio ūkio-technikumo pagalbinė gyvenvietė. 1976-1990 Gaideliuose buvo kiaulidžių kompleksas (5527,07 kv. m), 1980-2005 veikė pradinė mokykla. 1997 kaime buvo 118 ūkių, 2003 galvijus laikė 52 ūkiai (140 vienetų). Čia gimė lengvaatletė, 1988 Seulo olimpiados vicečempionė, Laimutė Baikauskaitė (g. 1956).

1959 buvo 415, 1970 – 473, 1979 – 328, 1985 – 334, 1997 - 363 gyventojai.

Juknaičių seniūnijos Gaidelių kaime 1997 buvo 19 gyventojų, 10 ūkių; 2003 galvijus laikė 3 ūkiai (3 vienetus).

## [taisyti] Šaltiniai

- Mažosios Lietuvos enciklopedija. T.1., Vilnius. 2000.
- Šilutės kraštas. Enciklopedinis žodynas. Šilutė. 2000.
- Petras Jakštas. Literatūrinė Šilutė // Komunistinis darbas. 1988 liepos 16 d. Nr.85 (5372).
- Tarybų Lietuvos enciklopedija. T.1., Vilnius, 1985.
- žemėlapis
- LR kultūros paveldo registras
- ŽŪIKVC informacijos puslapis
- Šilutės apskrities kaimų sąrašas (1910)
- Šilutės apskritis kaimų sąrašas (1925)

Rodomas puslapis "http://lt.wikipedia.org../../../g/a/i/Gaideliai.html"

Kategorija: Šilutės rajono gyvenvietės

##### Views

- Straipsnis
- Aptarimas
- Dabartinė versija

##### Paieška